Source: http://birosag.hu/media/aktualis/tanugondozas-debreceni-jarasbirosagon
Timestamp: 2018-03-17 14:31:40
Document Index: 33157262

Matched Legal Cases: ['BÍRÓSÁG\n', 'bíróság ', 'bíróság ', 'bíróság ', 'bíróság ', 'bíróság ']

Tanúgondozás a Debreceni Járásbíróságon | BÍRÓSÁG
Tanúgondozás a Debreceni Járásbíróságon
2013. máj. 02. - 11:46, OBH-Sajto2
A Debreceni Járásbíróságra érkező ügyekben évente több ezer tanú tesz tanúvallomást. Bár túlnyomó részük komolyan veszi a szerepét és vallomásával segíti a bíróság munkáját, néha az is előfordul, hogy a bírósági eljárás a beidézett tanú távolmaradása miatt húzódik el, máskor pedig rendőri elővezetést kell elrendelni egy-egy régóta várt tanú kihallgatása érdekében. Mivel a tanúvallomás igen jelentős szerepet tölt be a bíróság által lefolytatandó bizonyítás során, ezért elengedhetetlen, hogy a megidézett tanú tisztában legyen az eljárásban őt megillető jogokkal, valamint azokkal a szabályokkal, melyeket be kell tartania.
A Debreceni Törvényszék illetékességi területén működő bíróságokon a tanúk tájékoztatása az irodák ügyfélfogadásain, a panasznapokon, a vezetői fogadónapokon a gyakorlatban eddig is megvalósult, a telefonon érdeklődő ügyfelek, tanúk számára az irodák munkatársai szintén megadták a kért és szükséges információkat.
Annak érdekében, hogy a tanúk tájékoztatása az eddigieknél még hatékonyabb legyen, a tanúgondozó program keretében - annak első lépéseként -. a Debreceni Járásbíróságon, debreceni illetékességgel, egy tanúgondozó munkatárs kezdte meg tevékenységét.
Horváth András bírósági ügyintéző elsősorban telefonon, illetve személyesen - előzetes egyeztetést követően - ad felvilágosítást.
Telefonszáma: 06-52-521-821/811-es mellék.
A tanúgondozó az őt megkereső tanúkat tájékoztatja a jogaikról, kötelezettségeikről, az igazolatlan távolmaradás következményeiről, a távolmaradás előzetes kimentésének lehetőségeiről, a kiskorúak bíróság előtti megjelenésének kötelezettségéről, a felmerült költségek megtérítésének szabályairól, illetve a bíróság megközelíthetőségéről és elérhetőségeiről.
A Debreceni Járásbíróság új épületében – várhatóan 2015-ben – már a 21. század igényeinek megfelelően kialakított tanúszoba áll majd a bíróságra érkező tanúk rendelkezésére.
Debrecen, 2013. május 2.